סקירה כלכלית – סינגפור 2008 (נתוני 2007)
 
נתונים גיאוגרפיים-דמוגרפיים ומשטר:

 

- 
מיקום: דרום מזרח אסיה
· שטח: 699 קמ"ר. אי מרכזי ועד מספר איים קטנטנים מצפון-מזרח ודרום. 
· בירה: סינגפור (אי-מדינה)
-     
אוכלוסיה: כ-4.58 מליון איש, מתוכם כ-3.6 מיליון הם תושבים קבועים או אזרחים.
- 
שיעור המבוגרים (מעל 60) באוכלוסיה עומד על כ-10.5%. שיעור הצעירים מתחת לגיל 15 עומד על 21.8%. אורך החיים הממוצע לגבר הוא כ-75.9 שנים ולאישה כ-80.3 שנים. 100% מהאוכלוסייה גרה בסביבה עירונית (בסינגפור אין סביבה חקלאית). 
- 
הרכב האוכלוסייה – מלאים 13.7%, הודים 8.4%, סינים 76% 
- 
אקלים: סינגפור היא מדינה טרופית, וככזו האקלים בה יציב וככלל לא משתנה לאורך רוב השנה. טמפ' המקסימום עומדות באופן קבוע על כ-31-32 מעלות. טמפ' המינימום עומדות על כ-23-24 מעלות. הלחות גבוה מאוד לאורך כל השנה, כאשר יש עונה גשומה יותר (נובמבר עד ינואר) ועונה גשומה פחות, אולם באופן כללי ניתן לומר שיורד גשם לאורך כל השנה, וכמות המשקעים השנתית עומדת על כ- 2,136  מ"מ.
· שפות רשמיות – אנגלית, מלאית, טמיל ומנדרין. בפועל השפה הדומיננטית (שפת ה-administration) היא השפה האנגלית.

- 
 משטר: רפובליקה פרלמנטארית.

- 
 רוה"מ: Lee Hsien Loong , בנו של "האב המייסד" של סינגפור לי קאוון יו, נבחר לראשות ממשלת סינגפור ב-12.8.04. 
 

נתונים כלכליים:
* מטבע: דולר סינגפורי. שע"ח ממוצע ל-2007 1us$ = 1.5 S$. 
* תמ"ג: 243.1 מיליארד דולר סינגפורי (לשנת 2007), שווה ערך ל- 162 מיליארד דולר אמריקאי בשער המרה ממוצע ל-2007. 
* צמיחה: 7.7% בשנת 2007 
* תמ"ג לנפש – כ-53,000 דולר סינגפורי בשנת 2007. שווה ערך ל-35,300 דולר אמריקאי (בערכי המרה ממוצעים ל-2007). 
* אינפלציה – 2.1% (נכון ל-2007).  

* אבטלה – 2.1 (נכון ל-2007) 
* יצוא סחורות (2007) – 450.6 מיליארד דולר סינגפורי (כ-300.4 דולר אמריקאי בשער המרה ממוצע ל-2007), מתוכם – ייצוא תוצר מקומי: 234.9 מיליארד דולר סינגפורי (כ-156.6 דולר אמריקאי). 
* יבוא סחורות (2007) – 395.9 מיליארד דולר סינגפורי (שווה ערך ל-263.9 מיליארד דולר אמריקאי בשער המרה ממוצע ל-2007)
* יתרות מט"ח (2007) - 162,956 מיליון דולר אמריקאי

הכלכלה הסינגפורית:
הכלכלה הסינגפורית כיום היא כלכלה מבוססת שירותים, אם כי הייצור עדיין משיא תרומה משמעותית לכלכלה הסינגפורית. 
הנתונים לשנת 2006 מצביעים כי תרומת הייצור לכלכלה היא 33.1% ואילו השירותים מהווים 63.5%. הייצור גדל בשנת 2006 בסינגפור בשיעור של כ-10.2% ואילו סקטור השירותים גדל ב-7%. במגזר השירותים גדל הסחר הסיטונאי והקמעונאי בכ-10% ב-2006, אירוח והסעדה ב-5.1% השירותים הפיננסיים ב-9.2% והשירותים העסקיים ב-5.8%.  
לאורך השנים התפתחה סינגפור ממדינה עתירת עבודה במעלה שרשרת הערך, כפי שניתן לראות בתרשים להלן. כיום מנסה סינגפור למצב את עצמה כחברה עתירה ידע, ובמסגרת זו מנסה סינגפור לפתח בקרבה יכולות מו"פ, בהצלחה חלקית בלבד עד כה. בהקשר זה בין היתר ניתן לציין את קיומה של הקרן הדו-לאומית SIIRDF (www.siirdf.com) , לתמיכה בפרוייקטי מו"פ תעשייתי משותפים בין חברות סינגפוריות וישראליות. בסינגפור מצויה הקרן תחת ה-EDB (הגוף לפיתוח כלכלי של סינגפור). בישראל מצויה הקרן תחת המדען הראשי. עד היום נערכו עשרות פרויקטים משותפים תחת הקרן, כאשר אחד היתרונות שמציעה הקרן עבור החברות הישראליות היא מציאת שותף אשר יסיע בפיתוח והתאמת המוצר לשוק האסיאתי, ויהיה גם בעל יכולות שיווקיות לשווקים אלה בהמשך. 

הסקטורים המרכזים של התעשיה הסינגפורית הם לוגיסטיקה ותחבורה, infocom ומדיה, שירותים, שירותים רפואיים, כימיקלים, אלקטרוניקה ו-precision engineering. 

כסקטורים עתידיים מנסה סינגפור להתמקד בננו-טכנולוגיה, פוטוניקה, אנרגיה חלופית, בריאות, חינוך (סינגפור מנסה להיות "יצואנית" של חינוך – שיווק האוניברסיטאות שלה למדינות האזור), עיצוב תעשייתי ומרכז אזורי לפתרון סכסוכים (ניצול הסביבה היציבה מבחינה משפטית וחוקית כדי להיות מקום יישוב סכסוכים מוסכם על חברות העושות עסקים באסיה). 

תפוקות התוצר התעשייתי בסינגפור עמדו בשנת 2004 על 189 מיליארד דולר סינגפורי (כ-111 מיליארד דולר אמריקאי), כאשר הקטגוריות הגדולות ביותר הן האלקטרוניקה (39%) והכימיקלים (28%). 

הערך המוסף בסינגפור היה 47.2 מיליארד דולר סינגפורי (כ-27.7 מיליארד דולר אמריקאי). 

ככלל, לסינגפור יתרונות רבים בתחומים שונים, כפי שניתן היה להתרשם ממבנה הכלכלה. באופן ספציפי ממצבת עצמה סינגפור כגורם משמעותי בתחומי הסחר וההשקעות, כאמור עם ניסיון בתקופה האחרונה לקדם את עצמה כמעצמת מו"פ. 
בתחום הסחר, ממשלת סינגפור פועלת באופן מסורתי להפיכת סינגפור למרכז אזורי לארצות דרום מזרח אסיה, ואכן נראה כי סינגפור אכן משמשת כמרכז כזה. הסיבה לכך נעוצה במספר גורמים:

1.  מיקום גיאוגרפי: סינגפור שוכנת במצרי 'מלקה', מרבית תנועת הספנות בין אירופה אפריקה והודו לארצות מזרח אסיה (הן צפון מזרח והן דרום מזרח) עוברת דרך מיצרים אלו. עובדה זו הפכה את סינגפור למרכז הפצה אזורי באופן טבעי. יש לציין כי מלזיה הופכת לאיטה לאיום על נמל סינגפור, אם כי גם כיום מחזיק נמל סינגפור בתואר הנמל העסוק ביותר בעולם, עם 298 קווי ספנות ל-123 מדינות ול-600 נמלים. 
2.  תשתיות: התשתיות בסינגפור הן מהמובילות בעולם. תשתיות הנמל כפי שצויינו לעיל, נמל התעופה צ'אנגי ובו 3700 טיסות מידי שבוע ל-136 ערים בעולם, תקשורת (אינטרנט בפס רחב בכל בית, לסינגפור יש קישור אינטרנט ישיר ללמעלה מ-25 מדינות בעולם), תחבורה, בנקאות וביטוח. 

3.  ודאות פוליטית: למרות היותה של סינגפור דמוקרטיה, בסינגפור מפלגה חזקה אחת (PAP) ואין אופוזיציה משמעותית. עובדה זו מאפשרת לממשל לנהל את עניני המדינה ללא סיכונים פוליטיים, הדבר מקל על קבלת החלטות לאור קריטריונים כלכליים בלבד.

4.  כוח עבודה: כוח העבודה בסינגפור עד השנים האחרונות היה מיומן יחסית למדינות האזור ושכר העבודה היה עדין תחרותי ביחס למדינות האזור, (בסינגפור אין שכר מינימום הקבוע בחוק). עובדה זו הפכה את סינגפור למעצמת יצור בתחום המוליכים למחצה. יתרון זה הולך ונשחק עם הזמן, בגין העליה במחיר העבודה בסינגפור מחד והתפתחות מדינות שכנות מאידך. 
בנוסף, מדובר במדינה דוברת אנגלית ומסבירת פנים, המעודדת כספית חברות רב לאומיות להקים בה את המטות האזוריים שלהן ומעניקה איכות חיים טובה מאד לעובדים ולמנהלים הזרים של חברות אלו.

מבחינה פיננסית, סינגפור מהווה כיום את שוויץ של המזרח הרחוק.

יתרות המט"ח הרשמיות של המדינה עומדות על 100 מיליארד דולר אולם גובה היתרות האמיתי נשמר כסוד מדינה וההערכה היא כי גובה היתרות האמיתי הוא הרבה למעלה מכך. המדינה מנהלת את יתרות המט"ח באמצעות גופי השקעות מוסדיים, חלקם הפכו עם השנים לגופי ההשקעות הגדולים בעולם.

לכל משרד ממשלתי בסינגפור יש זרוע השקעות אשר מחפשת מוצרים וטכנולוגיות בתחום אחריות המשרד הממשלתי וזאת על מנת ליישמו בסינגפור ואחר כך במדינות באזור.

בסינגפור 3 בנקים מקומיים אשר מחזיקים ברישיון לעסוק ולשווק את המגוון המלא של המוצרים הבנקאיים (כולל בנקאות קמעונאית, השקעות, בנקאות פרטית וכד').  והם  DBS (בנק הסינגפורי הגדול ביותר שהתאחד עם POSB) , OCBC ו- UOB. שלושתם בנקים גדולים בקנה מידה עולמי אשר רוכשים בנקים זרים בכל רחבי אסיה.
סינגפור מקדמת לאחרונה את הבורסה של סינגפור, במסגרת רצונה להפוך להיות מרכז פיננסי אזורי. נכון לעכשיו רשומות בבורסה בעיקר חברות יצרניות, ומעטות הן חברות הטכנולוגיה שהנפיקו בבורסה הסינגפורית. כיום יש הנפקה אחת בלבד של חברה ישאלית – שרין טכנולוגיות. 
המשבר הפיננסי שפגע באסיה בשנת 1997 כאב מאד לכלכלה הסינגפורית אך שלא כמו שכנותיה מלזיה, תאילנד והפיליפינים ההתאוששות מהמשבר היתה מהירה יחסית.
מאחר ועיקר ההשקעות הסינגפוריות עד 1997 היו באזור דרום מזרח אסיה, ההתרסקות הפיננסית פגעה קשות בהשקעות אלו ולכן אחד הלקחים החשובים שנלמדו על ידי הסינגפורים כתוצאה ממשבר זה היה פיזור תיק ההשקעות שלהם באופן גלובלי. 

משנת 1999 הסתמנה פתיחות גדולה יותר של הסינגפורים להשקעה בישראל. יחד עם זאת, נוכח התפוצצות בועת הטכנולוגיה והיכוות מסויימת של משקיעים סניגפוריים מההשקעה בישראל כיום אקלים ההשקעות הסינגפוריות עבור חברות וקרנות ישראליות הוא לא פשוט.  המשקיעים הסינגפוריים אימצו אסטרטגיה של מיקוד בשווקי יעד, ויעדי המשקיעים הממשלתיים הם בימים אלה בעיקר ארה"ב וסין. יש הערכה רבה לטכנולוגיה הישראלית, ואולם ננקטת זהירות יתרה בכל הקשור בהשקעות בטכנולוגיות ישראליות.
נראה כי התחושה הסינגפורית לגבי ישראל היא כי מידת ההבנה של הסינגפורים במתרחש בישראל אינה גבוהה  והתשומות הנדרשות לצורך פיקוח אפקטיבי הן רבות. אי לכך, באופן גס ניתן לומר שהמשקיעים הסינגפוריים בתקופה זו יעדיפו להמנע מהשקעה ישירות וככלל יעדיפו קרנות. למותר לציין שיכולים להיות חריגים לכלל אצבע זה. מפגישות שקיימנו עם משקיעים סינגפוריים נראה שיש רתיעה מסוימת מהשקעות מסוכנות בטכנולוגיות בשלב מוקדם, וככלל יועדפו ערוצי השקעה בהם הטכנולוגיה אינה בשלב בסיסי אלא בשלב מעט יותר בשל. יחד עם זאת, יש לציין שבגין אסטרטגית המיקוד של גורמי ההשקעה הסינגפוריים, השקעה בקרנות ישראליות אינה מאוד פופולרית במספר השנים האחרונות. 
היחסים בין ישראל וסינגפור ארוכים וטובים, מדי פעם אנו יכולים לקרוא בעיתונות גם על הפעילות הרבה של התעשיות הביטחוניות בסינגפור. עובדה זו יצרה הערכה גדולה לתעשיות הטכנולוגיות הישראליות. 
מאפיינים כלכליים של המשק הסינגפורי

אפשר לציין כ 5 אלמנטים החוזרים בחוט השני בסקטורים שונים בכלכלה הסינגפורית, התערבות ממשלתית גבוהה, שיווק סינגפור כמרכז אזורי לדרום מזרח אסיה, דגש על יצור מקומי, עידוד פעילות חברת רב לאומיות וקניה מן המוכן.

עולם העסקים הסינגפורי מאופיין בהתערבות ממשלתית גבוהה ביותר ההערכה היא כי מעל 60% מהפעילות הכלכלית נמצאת תחת בעלות של חברות הקשורות לממשלה או בבעלות של הממשלה

GLC- Government Link Companies)).

סינגפור הינה אומה קטנה אשר כלכלתה מבוססת רבות על סחר בין לאומי. סינגפור ביססה עצמה 

כמרכז אזורי לדרום מזרח אסיה ואף לאסיה כולה.
במסגרת תפיסה זו של קברניטי המשק הסינגפורי, מתוכננות 'תוכניות העל' בתחומים שונים להפיכת/שמירת סינגפור כמרכז לדרום מזרח אסיה. התוכניות מבוססות על תשתית מעולה (נמל תקשורת ופיננסים). ראש ממשלת סינגפור הגדיר בנאומו לאומה ביום העצמאות של שנת 2001, את השוק המקומי ככזה הנמצא במרחק 7 שעות טיסה מסינגפור. הגדרה זו מכסה מלבד את ארצות דרום מזרח אסיה הקרובות גם את הודו וסין. יחד עם זאת, התחושה היא שסינגפור לא הצליחה באופן אפקטיבי למצב עצמה כשער לשתי מדינות אלה. לכל היותר נראית מגמה של מיקום מטות אזוריים בסינגפור משיקולי נוחות והטבות. שימוש בחברות סינגפוריות כצוהר לשווקים אלה נראה כאפקטיבי במידה מוגבלת. יחד עם זאת, נראה שחברות סינגפוריות בהחלט יכולות לתרום לפעילות במלזיה, אינדונזיה, תאילנד, ויאטנאם והפיליפינים. 
במסגרת המאמצים הבלתי פסקים של הממשלה לשמר את מיקומה של סינגפור כמרכז אזורי, ישנן תוכניות עידוד רבות לחברות רב לאומיות (MNC) לפתוח את הסניפים והמטות האסייתיים שלהן בסינגפור. בסינגפור כ 7,000 חברות בין לאומית אשר עיקר פעילותם כיום היא בתחום היצור האלקטרוני והשיווק (מרכזים לוגיסטיים). 
מאפיין נוסף של הכלכלה הסינגפורית בכל הקשור למחקר ופיתוח הוא 'קניה מן המוכן'.

סינגפור הינה מדינה עשירה בעלת יתרות מט"ח גדולות אשר לעיתים קרובות במקום לפתח טכנולוגיות, קונה אותן 'מן המדף'. באופן זה הסיכון בהשקעה קטן יחסית וסינגפור 'מסתפקת' בפעילות היצור והשיווק (ולא מו"פ). המדיניות הממשלתית בשנים האחרונות מנסה לעודד יזמות, אולם אורך המחשבה הסיני אשר סולד מכישלונות מקשה על ניסיונות אלו, ומדובר באתגר של ממש עבור הממשלה הסינגפורית אשר עושה מאמצים עילאיים בימים אלה להתמודד עימו באופן אפקטיבי. 
בהקשר זה ניתן לציין את נאומו של רוה"מ במסגרת אירועי יום העצמאות הסינגפורי באוגוסט 2004, בו הוא ציין את הצורך בפיתוח מו"פ ויזמות כצורך לאומי בעדיפות גבוהה, וכן את הקמתה של ועדה בראשותו בנושא לגיבוש מדיניותה של סינגפור בתחומים אלה. תחת הועדה פועלת הקרן הלאומית למו"פ, בראשותו של הד"ר טוני טאן, שתקציבה הוא 5 מיליארד דולר סינגפורי (מעט פחות מ-3 דולר אמריקאי) לתקופה של 5 שנים לפיתוח הנושא. הועדה התכנסה לראשונה בינואר 2006, ובהמשך לזה הוקמו המסגרות לתמיכה במו"פ בסינגפורים בקטגוריות השונות.  
נתוני הסחר בין ישראל וסינגפור

נתונים סחר עדכניים:
	Year
שנה
	Import
יבוא
	Export
יצוא
	Trade Balance
מאזן מסחרי
	Total Trade
היקף הסחר 
	שינוי בהיקף הסחר

	2002
	186,988
	267,577
	80,588
	454,565
	 

	2003
	185,342
	275,246
	89,904
	460,589
	1.33%

	2004
	242,899
	345,977
	103,078
	588,875
	27.85%

	2005
	258,329
	341,765
	83,435
	600,094
	1.91%

	2006
	364,708
	400,344
	35,636
	765,051
	27.49%

	2007
	431,200
	400,250
	-30,950
	831,450
	8.6%


נתוני הסחר הרב שנתיים בין ישראל וסינגפור מצביעים על גידול הדרגתי בסך הסחר בין שתי המדינות מ-2002 ואילך. סך הסחר גדל בתקופה הזו  משיעור של כ-454.5 מיליון דולר ב-2002 לכ-831,450 מיליון דולר ב-2007, נתון שמייצג גידול של 83% על פני 6 שנים. המאזן המסחרי בין הצדדים נשאר באופן כללי יציב על פני תקופה זו, והוא מוטה קלות לטובת ישראל ברוב השנים למעט 2007 שאז ניכרת תחילתה של התהפכות המגמה. 
יש לזכור כי חלק מהסחר הרשום לסינגפור מיועד לארצות שלישיות באזור. עקב כך נתוני הסחר עם סינגפור מושפעים מהיצוא לארצות אלו.

רובו הגדול של היבוא מסינגפור לישראל הוא בתחום של תקשורת, מכונות ומכשירים, ואלקטרוניקה ורכיבים. רובו הגדול של הייצוא מישראל לסינגפור הינו אלקטרוניקה, מכונות ומכשירים, תקשורת, כלים אופטיים ומוצרי התעשיות הכימיות. 

עיקר הפעילות של המחלקה הכלכלית בסינגפור סובבת סביב תחומי הטלקום, טכנולוגיות מים וסביבה וקידום שיתופי פעולה במו"פ. 
הסכמים כלכליים:

SIIRD (קרן מו"פ תעשייתי משותפת ישראל-סינגפור): בשנת 1997 נחתם בין המדינות הסכם לשת"פ במו"פ ובמדע. במסגרת הסכם זה הוקמה קרן דו לאומית לתמיכה במו"פ יישומי (תעשייתי) משותף. הצדדים להסכם הם לשכת מדען ראשי בישראל והרשות הלאומית לפיתוח כלכלי (EDB) בסינגפור. לקרן הנהלה משותפת המתכנס כפעמיים בשנה. הנהלת הקרן היא סינגפורית (אנשי EDB), ויו"ר הקרן הוא מדע"ר משרד התמ"ת. במרץ 2006 הוסכם בין הצדדים על הארכת הקרן לתקופה נוספת של 3 שנים. עד כה אישרה הקרן כ-60 פרוייקטי מו"פ משותפים. סך ההשקעה הכולל במו"פ בפרוייקטים הנ"ל עמד על כ-70 מיליון דולר. 
הסכם מניעת כפל מס: נחתם. פרטי ההסכם המעודכן סוכמו בשנת 2004. ההסכם אושרר נכנס לתוקף ברבעון הראשון של 2006. 
הסכם הגנה על השקעות: הסכם נמצא במו"מ לאורך תקופה ארוכה. יחד עם זאת לאור אי הסכמות בדבר ניסוחי חלק מהסעיפים החתימה על ההסכם בעתיד הקרוב מוטלת בספק.

MRA – נמצא בדיונים בין הצדדים לאורך תקופה ארוכה. גם במקרה זה אי הסכמות בין הצדדים מעמידים בספק אפשרות של חתימה קרובה על ההסכם.   
סינגפור כמרכז אזורי לדרום מזרח אסיה:

חברות ישראליות מסתייעות בקשרים הסינגפורים במלזיה ובאינדונזיה. כמו כן היו מספר ניסיונות של מיזמים משותפים בסין של חברות ישראליות וסינגפוריות (תוך ניצול התרבות והשפה המשותפים לסין ולסינגפור).

ניתן לומר כי סינגפור יכולה לשמש כמרכז אזורי טוב לחברות ישראליות בדרום מזרח אסיה בעיקר לארצות יעד כגון מלזיה, אינדונזיה, פיליפינים ואף תאילנד קמבודיה וויאטנם. עם זאת לא נראה כי יש יתרון אסטרטגי להקמת משרד אזורי בסינגפור המפקח גם על הפעילות בצפון מזרח אסיה- קוריאה, יפן ומזרח סין (מלבד קיצור שעות הטיסה) או בהודו. 

כאמור – החברות הסינגפוריות פעילות בעיקר בשווקים הקרובים יותר גיאוגרפית, עם פזילה לסין, ואולם סין מהווה גם עבור החברות הסינגפוריות אתגר לא פשוט. השוני התרבותי, ואפילו השפה שאותה חלק מהסינגפורים אינם דוברים על בוריה (מנדרין) מהווים חסמים בפני הסינגפורים בכניסה לשוק הסיני. נראה על פניו כי עדיף שותף מקומי סיני לצורך חדירה לשוק זה על פני שותף סינגפורי. 
המחלקה הכלכלית בסינגפור

המחלקה הכלכלית בסינגפור תשמח לעמוד לרשות החברות הישראליות.

נשמח לספק לכם מידע, לקשר לכם אנשי קשר ולסייע בתיאום פגישות עבור חברות ישראליות.

המחלקה מפרסמת גם שני עלונים אלקטרונים – האחד המיועד לקהילה העסקית הישראלית והשני מיועד לקהילה העסקית המקומית. 
נשמח לפרסם הזדמנויות עסקיות של ישראליות בעלון האלקטרוני אותו אנו מפיצים בסינגפור. במידה ואינכם מנויים על הפרסומים אותם אנו מפיקים לחברות הישראליות – אנא פנו אלינו ונשמח להוסיפכם לרשימת התפוצה.

שירות נוסף שנשמח לעשות עבור חברות ישראליות המציגות בתערוכות בסינגפור הינו להפיץ את דבר השתתפותן של החברות בתערוכה לרשימת אנשי קשר רלוונטיים ולעודד את אנשי הקשר המתאימים לבקר בביתן החברה הישראלית / לתאם מפגש מראש. נשמח אם תעדכנו אותנו כאשר אתם מתכוונים להשתתף בתערוכה באזורנו. 

לסיכום:

נשמח לשמוע מכם.

ענת כץ

נספחת כלכלית

שגרירות ישראל, סינגפור

Attaché.sg@israeltreade.gov.il
www.israeltrade.gov.il/singapore
Tel: +65-68349220
